Jongste slagoffer van Ierse tragedie vyf jaar oud(Foto: Burgemeester Derry Strabane/Twitter) Die owerhede in Ierland het Sondag die name van die slagoffers wat verlede week in ŉ ontploffing by ŉ vulstasie dood is, bekend gemaak. Onder die tien oorledenes, van wie drie kinders was, is die jongste slagoffer net vyf jaar oud. Tydens ŉ nuuskonferensie het die Ierse owerhede bevestig dat die slagoffers in die voorval geïdentifiseer is as James O’Flaherty (48), Jessica Gallagher (24), Martin McGill (49), Hugh Kelly (59), Martina Martin (49), Catherine O’Donnell (39), haar 13-jarige seun James Monahan en ŉ 14-jarige meisie genaamd Leona Harper. Shauna Flanagan Garwe (5) en haar pa, Robert Garwe (50), wat oorspronklik van Zimbabwe af is voordat hy na Ierland verhuis het, is ook onder die slagoffers. Shauna en Robert was op die dag besig om ŉ verjaarsdagkoek vir haar ma te koop toe daar ŉ ontploffing by ŉ vulstasie in Creeslough, Donegal, was, berig Sky News. Kelly het die pa en dogter ŉ rygeleentheid na die vulstasie gegee, maar in sy motor gebly toe die ontploffing plaasgevind het. “Dit is ŉ tragedie,” het ŉ familievriend van die Garwes aan Mirror gesê. “Sy het net winkel toe gegaan om iets lekkers vir haar ma te kry. Hugh het buite in sy voertuig gewag terwyl sy en haar pa ingegaan het en tog is hy ook in die ontploffing dood.” Volgens die vriend is Shauna se ma, Áine, verpletter dat sy so skielik haar enigste kind en haar lewensmaat aan die dood moes afstaan. Robert het twee ander kinders uit ŉ vorige huwelik en een van hulle was die afgelope naweek by ŉ nagwaak vir die slagoffers. ŉ Man in sy 20’s is steeds in ŉ kritieke toestand in die hospitaal in Dublin, terwyl sewe ander mense in die Letterkenny Universiteitshospitaal behandel word. Hulle is tans in ŉ stabiele toestand, berig Sky News. Die polisie het Saterdag gesê dat ŉ “tragiese ongeluk” vermoedelik die oorsaak van die ontploffing was. Daar is intussen hulde gebring aan Leona. Die Letterkenny Rugbyklub het haar as ŉ “talentvolle rugbyspeler” en ŉ “belangrike lid van ons o.14-meisiespan” beskryf in ŉ plasing op hul Facebook-blad. Leona was op die betrokke dag in die vulstasie se winkel om roomys te koop voordat sy na vriende sou gaan. Haar ma, Martin, is ook in die voorval dood. Leona en James was albei leerlinge aan Mulroy College, asook ŉ aantal van diegene wat in die ontploffing beseer is. Die skool se hoof, Fiona Temple, het gesê die skool se gemeenskap was “verpletter toe ons hoor van die tragedie en die noodlottige uitkoms vir ons twee pragtige leerlinge en ons dierbare ouers”. “Ons gedagtes en gebede is in hierdie tyd met al die families en die Creeslough-gemeenskap.”